Author: Elena Malíková
Last saved by: Malíková Elena
Company: MSVVaSSR

Správa zo zahraničnej pracovnej cesty

1. Účastníci ZPC
Meno:						Ing. Elena Malíková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		riaditeľka odboru vzdelávania 
		a medzinárodnej spolupráce v športe
Znalosť jazykov:				anglický, francúzsky a ruský jazyk  	

2. Zahraničná pracovná cesta 
Štát: 						Írsko
Mesto:						Dublin
Vykonaná v dňoch: 				29.1. – 1.2.2013
Prijímajúca organizácia: 			Európska komisia a Írske ministerstvo športu
Účel cesty:					Zasadnutie expertnej skupiny EÚ „Vzdelávanie 
						a odborná príprava v športe“
Spôsob financovania: 		            	Európska komisia a Ministerstvo školstva, 
						vedy, výskumu a športu SR					
3. Rámcový program pobytu
29. januára 2013
Príchod delegácií, neformálne rokovania v sekciách
30. januára 2013
Prezentácia príkladov dobrej praxe v Írsku a prehliadka múzea a štadiónu „Croke Park“
31. januára 2013
Zasadnutie expertnej skupiny EÚ „Vzdelávanie a odborná príprava v športe“ 
1. februára 2013
Odchod delegácií

4. Všeobecné informácie k problematike
Na základe uznesenia Rady EÚ a zástupcov vlád členských štátov, ktorí sa zišli v máji 2011 na zasadnutí Rady EÚ o pracovnom pláne EÚ pre šport na roky 2011-2014 (uznesenie bolo publikované dňa 1. júna 2011 vo Vestníku Európskej únie), by sa mali členské štáty EÚ počas obdobia, na ktoré sa vzťahuje tento plán, prioritne zamerať na tri oblasti:
1.	čestnosť v športe, najmä boj proti dopingu a ovplyvňovaniu výsledkov zápasov a podpora dobrého riadenia športu,
2.	spoločenské hodnoty športu, predovšetkým pokiaľ ide o zdravie, sociálne začlenenie, vzdelávanie a dobrovoľnícku činnosť,
3.	hospodárske aspekty športu, najmä udržateľné financovanie športu pre všetkých a tvorba politík na základe overených poznatkov.
Jednou z pracovných metód vykonávania pracovného plánu EÚ pre šport je činnosť expertných skupín EÚ. Na základe uznesenia Rady EÚ z mája 2011 bolo vytvorených šesť expertných skupín pre nasledovné oblasti:
•	expertná skupiny „Dobré riadenie športu“,
•	expertná skupina „Vzdelávanie a odborná príprava v športe“,
•	expertná skupina „Antidoping“,
•	expertná skupina „Šport, zdravie a účasť“,
•	expertná skupina „Športové štatistiky“,
•	expertná skupina „Udržateľné financovanie športu“.
Vyššie uvedené expertné skupiny EÚ pôsobia počas trvania schváleného pracovného plánu EÚ pre šport a výstupom ich práce budú expertízy v konkrétnej oblasti, ktoré poslúžia ako podklady a know-how pre rozhodovacie orgány EÚ, ako aj členských štátov, pri tvorbe politík v športe, koncepčných a legislatívnych dokumentov v športe. 
Expertná skupina „Vzdelávanie a odborná príprava v športe“ pracuje na odporúčaniach ku skvalitneniu ďalšieho vzdelávania odborníkov v oblasti športu, ako aj ohľadom uľahčenia uznávania kvalifikácií v športe prostredníctvom ich zapracovania do NQF, ktorý predstavuje národný rámec kvalifikácií nadväzujúci na európsky rámec - EQF.

5.Stručné zhrnutie rokovania
Dublin sa stal miestom tretieho zasadnutia expertnej skupiny EÚ „Vzdelávanie a odborná príprava v športe“, na ktoré boli pozvaní nominovaní zástupcovia členských štátov EÚ, ktoré prejavili záujem pôsobiť v týchto skupinách, zástupcovia Európskej komisie a zástupcovia pozorovateľov, účasť ktorých bola schválená expertnou skupinou EÚ. 
Formálnemu rokovaniu predchádzala prehliadka múzea a štadiónu „Croke Park“ a prezentácia príkladov dobrej praxe v Írsku s nasledovnými prednášajúcimi a témami:
1)	John Treacy, riaditeľ Írskej športovej rady
2)	Dessie Farrell, GPA (Gaelic Players Association), prezentácia duálnej kariéry športovcov v amatérskom športe
3)	Colin McEntee, manažér IRFU, prezentácia duálnej kariéry športovcov v profesionálnom športe
4)	Steve McQuaid, Sports Coach UK, prezentácia o vzájomnom uznávaní kvalifikácií na cezhraničnej báze
5)	Pat Daly, GAA športový riaditeľ, vzdelávanie trénerov v dobrovoľníckych a amatérskych organizáciách
6)	Diskusia
Formálnu časť stretnutia otvoril predseda expertnej skupiny pán Guy Taylor z Veľkej Británie. Navrhnutá agenda rokovania bola schválená bez zmien:
1)	Privítanie a schválenie agendy
2)	Prezentácia výsledkov dotazníka ohľadom športových kvalifikácií v Národných kvalifikačných rámcoch jednotlivých členských štátoch EÚ
3)	Diskusia o výsledkoch dotazníka
4)	Predbežná správa a návrhy odporúčaní
5)	Informácie Európskej komisie
6)	Úlohy pre budúcnosť týkajúce sa vzdelávania v športe 
7)	Záver  a ďalšie úlohy
8)	Termín a miesto ďalšieho stretnutia
Ďalšie stretnutie expertnej skupiny EÚ „Vzdelávanie a odborná príprava v športe“ sa uskutoční v dňoch 25.-28. jún 2013, miesto stretnutia bude určené dodatočne. Rokovanie ukončil pán Guy Taylor.

6. Závery a odporúčané návrhy

Počas rokovania expertnej skupiny EÚ „Vzdelávanie a odborná príprava v športe“ bola prerokovaná aktuálna agenda a budúce iniciatívy EÚ v oblasti vzdelávania v športe s dôrazom Európsky kvalifikačný rámec a na duálnu kariéru v športe. 
Odporúčaním pre ministerstvo je upraviť jednotný vzdelávací systém odborníkov v športe SR, pripraviť celoslovenský program prípravy športovcov na duálnu kariéru a zabezpečiť kontrolu výstupov vzdelávania. Potrebné je tiež prehodnotiť inštitucionálne a organizačné zabezpečenie ďalšieho vzdelávania v športe.
Vzdelávanie v športe navrhujeme začleniť do národnej sústavy kvalifikácií. Navrhujeme tiež prehodnotiť súčasný systém vzdelávania odborníkov v športe na Slovensku a zvážiť, či ďalšie vzdelávanie v športe je potrebné regulovať ministerstvom v takom širokom zábere odborných spôsobilostí a v celom spektre športov a športových činností, ako je tomu v súčasnosti. Nakoľko všetky odborné spôsobilosti, ktoré sú súčasťou Jednotného vzdelávacieho systému odborníkov v športe SR, sú zároveň aj viazanými živnosťami, navrhujeme prehodnotiť jednotlivé odborné spôsobilosti a rozhodnúť, ktoré je nutné regulovať a ktoré je možné nechať ako voľné živnosti.
Odporúčame pravidelne uskutočňovať štrukturovaný dialóg so športovým hnutím v tejto oblasti a pri príprave koncepčných materiálov zabezpečiť vzájomnú spoluprácu všetkých zainteresovaných subjektov. 
Na úrovni ministerstva je potrebné pokračovať v naštartovanej spolupráci medzi sekciou štátnej starostlivosti o šport a mládež, sekciou medzinárodnej spolupráce, európskych záležitostí a celoživotného vzdelávania a strediskom pre uznávanie dokladov. 
V komunikácii s národnými športovými zväzmi je nutné zohľadňovať požiadavky medzinárodných/európskych  športových federácií.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v rámci agendy EÚ ohľadom vzdelávania v športe a má takto možnosť ovplyvniť tvorbu športovej politiky na európskej a národnej úrovni. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií v oblasti vzdelávania v športe. Členské štáty EÚ boli informované o súčasnej právnej úprave vzdelávania v oblasti športu v SR. 

9. Prenos zverejnenia výsledkov ZPC, prenos získaných informácií

Informácie o rokovaní v Dubline boli postúpené v rámci sekcie štátnej starostlivosti o šport relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Bratislava, 7. februára 2013		

Vypracovala:
Ing. Elena Malíková 
riaditeľka odboru vzdelávania a medzinárodnej spolupráce v športe

Schválil: 
Ing. Ladislav Čambal
generálny riaditeľ sekcie štátnej starostlivosti o šport